
Text rozhodnutia
Súd: Krajský súd Bratislava Spisová značka: 3Cob/48/2012 Identifikačné číslo súdneho spisu: 1106232359 Dátum vydania rozhodnutia: 31. 01. 2013 Meno a priezvisko sudcu, VSÚ: JUDr. Helena Škrinárová ECLI: ECLI:SK:KSBA:2013:1106232359.1 Uznesenie Krajský súd v Bratislave v právnej veci žalobcu: MONTOSTROJ a. s., Poľná 4, Senec, IČO: 31 411 916, práv. zást. JUDr. Pavol Rohutný, advokát, Nová 37, 900 23 Viničné, proti žalovanému: TOPTREND, s. r. o., Továrenská 14, Bratislava, IČO: 35 876 115, o zaplatenie 398,33 eur s príslušenstvom a o odvolaní žalovaného proti rozsudku Okresného súdu Bratislava I v Bratislave č. k. 31Cb/101/2007 - 104 zo dňa 21.11.2011, takto r o z h o d o l : Odvolací súd odvolanie žalovaného o d m i e t a . Žalobcovi náhradu trov odvolacieho konania nepriznáva. o d ô v o d n e n i e : Napadnutým rozsudkom súd prvého stupňa uložil žalovanému povinnosť zaplatiť 398,33 eur s úrokom z omeškania z jednotlivých súm v sadzbe a v lehotách uvedených vo výroku rozsudku a povinnosť zaplatiť na náhradu trov konania žalobcu sumu 215,54 eur. S týmto rozsudkom sa neuspokojil žalovaný a podal proti nemu odvolanie, v ktorom navrhol napadnutý rozsudok zrušiť a vec vrátiť súdu prvého stupňa na ďalšie konanie. Odvolací súd predtým než sa začal zaoberať odvolaním po vecnej stránke, skúmal jeho včasnosť. Podľa ustanovenia § 204 ods. 1 O.s.p. odvolanie sa podáva do 15 dní od doručenia rozhodnutia na súde, proti rozhodnutiu ktorého smeruje, o čom bol odvolateľ riadne poučený v písomnom vyhotovení rozsudku. Podľa § 57 ods. 1 O.s.p. do plynutia lehoty sa nezapočítava deň, keď došlo ku skutočnosti určujúcej začiatok lehoty, t. j. v danom prípade k doručeniu rozsudku. Podľa pripojenej doručenky žalovaný rozsudok prevzal dňa 02.01.2012, lehota na podanie odvolania začala teda plynúť dňa 03.01.2012 a skončila 17.01.2012 (utorok). Žalovaný odvolanie podal faxom dňa 13.01.2012, čo je počas plynutia odvolacej lehoty, ale nesplnil si povinnosť v zmysle § 42 ods. 1 O.s.p. doplniť toto podanie do troch dní predložením jeho originálu (písomne). Písomne žalovaný podal odvolanie na pošte až dňa 20.01.2012, čo je po uplynutí odvolacej lehoty i lehoty troch dní na písomné predloženie odvolania zaslaného faxom. Podľa ustanovenia § 218 ods. 1, písm. a) O.s.p. odvolací súd odmietne odvolanie, ktoré bolo podané oneskorene. Odvolací súd preto podľa citovaného ustanovenia odvolanie žalovaného odmietol. Formálne úspešnému žalobcovi náhradu trov odvolacieho konania nepriznal, pretože v tomto konaní mu trovy nevznikli. Toto rozhodnutie prijal Krajský súd v Bratislave v senáte pomerom hlasov 3 : 0 (§ 3 ods. 9 zákona č. 757/2004 Z. z. o súdoch a o zmene a doplnení niektorých zákonov v znení účinnom od 1. mája 2011). Poučenie: Proti tomuto uzneseniu odvolanie nie je prípustné.

